የአገራቱን ወዳጅነት ፍጹም መተማመን የሰፈነበት እንዲሆን በጋራ እየተሰራ ነው-ግብጻዊ ወጣት ዲፕሎማቶች
የኢትዮጵያና ግብጽ የሁለትዮሽ ወዳጅነት ፍጹም መተማመን የሰፈነበት እንዲሆን በጋራ እየተሰራ መሆኑን ግብጻዊ ወጣት ዲፕሎማቶች ተናገሩ።2ኛው የግብጽ ወጣት ዲፕሎማቶች ቡድን በአዲስ አበባ የሚገኙ ታሪካዊ ቦታዎችን በመጎብኝትና ከተለያዩ ባለድርሻ አካላት ጋር በመወያየት ላይ ይገኛሉ።ዲፕሎማቶቹ በኢትዮጵያ የግብጸ ኢምባሲ ለጋዜጠኞች በሰጡት መግለጫ የኢትዮ-ግብጽ ሁለትዮሽ ግንኙነት መተማመን የሞላበትና የጋራ ጥቅምን ባረጋገጠ መንገድ  እንዲሆን አገራቱ ከፍተኛ ስራዎችን በመስራት ናቸው።የወጣት ዲፕሎማት ቡድኑ አባል የሆነው አህመድ ራፋት ረሂም እንዳለው አገራቱ በተለያዩ ጉዳዮች በጋራ ጥቅም ላይ የተመሰረተ ወዳጅነትን መመስረት የሚያስችል ትልቅ አቅም እያላቸው በአንድ በአባይ ወንዝ ላይ ብቻ ግንኙነታቸውን ትኩረት አድርገው መቆየታቸው ስህተት ነው ብሏል፡፡የአገራቱ የህዝብ ቁጥር፤የሚያመርቱት ምርቶች ተመጋጋቢ መሆን፤ የንግድና ኢንቨስትመንት እድሎች አመቺነት ሁለቱንም አገራት የበለጠ እንደሚያቀራርባቸው የገለጸው ዲፕሎማቱ ከቅርብ አመታት ወዲህ ለጋራ ተጠቃሚነት በሁለቱም አገራት መካከል ያለው ፍላጎት ማደጉን ተናግሯል።በሁለቱም አገራት ህዝቦች መካከል የአለመተማመን ስሜት ያለው ህዝብ ቁጥር ቀላል እንዳልሆነና የእርስ በርስ መተማመኑን ለማጎልበት ከፍተኛ ትከረት ተሰጥተው በመስራት ላይ መሆኑን የጠቆሙት ደግሞ ወጣት ዲፕሎማት ሪም ሻላን ነው።“የሁለቱም አገራት መንግስታት ከዚህ በፊት መጠራጠር የተሞላበት፤ግልጽ ያልሆነ የውጭ ግንኙነት ስትራቴጂና በውይይት ያልተደገፈ ግንኙነት ነበራቸው ነገር ግን አገራቱ ካለፉት ጥቂት አመታት ጀምሮ በጋራ ጥቅም ላይ የተመሰረተ ግንኙነት በማድረግ ላይ ናቸው” ብለዋል።የግብጽ ዲፕሎማሲ ጥናት ኢንስቲትዩት ባልደረባ የሆኑት ማናር ሁሴን በበኩላቸው ወደ ኢትዮጵያ ሲመጡ ለሁለተኛ ጊዜ መሆኑን ገልጸው ግብጽ ከኢትዮጵያ ጋር ያላትን ወዳጅነት በአዲስ መንገድ ለማስኬድ ትኩረት ሰጥታ በመንቀሳቀስ ላይ ትገኛለች ብለዋል።ግንኙነቱን ለማሻሻል የኢትዮጵያ ፍላጎት ከግብጽ ጋር ተመሳሳይ መሆኑን የጠቆሙት ማናር ሁሴን ወዳጅነቱን ለማሳደግ በሁለቱም አገራት ዘንድ በርካታ ስራዎች እየተሰሩ ነው ብለዋል።እንደ ማናር ገለጻ “የአገራቱ ግንኙነት ዘላቂና አስተማማኝ የሚሆነው ወዳጅነቱ በጋራ ጥቅም ላይ ተመስርቶ ለህብረተሰቡ ተጨባጭ ጥቅም ሲያመጣ ብቻ ነው።”ይህንንም ለማድረግ አገራቱ የንግድና ኢንቨስትመንት ትስስር፤የህዝብ ለህዝብ ግንኙነትና መሰል ስራዎችን ሁለቱም አገራት በመስራት ላይ ናቸው ብለዋል።20 ወጣት ዲፕሎማቶቹ ሚያዝያ 5 ቀን አዲስ አበባ የገቡ ሲሆን በእስካሁን ቆይታቸው ከኦርቶዶክስ ቤተክርስቲያን ፓትሪያርክ አቡነ ማትያስ፤ከአፍሪካ ህብረት ከፍተኛ መሪዎችና ከኢትዮጵያ ውጭ ጉዳይ ሚኒስቴር ዲፕሎማቶች ጋር ውይይት አድርገዋል።እንደ ኢዜአ ዘገባ ዲፕሎማቶቹ የኢትዮጵያ ቆይታቸውን በነገው እለት አጠናቀው ወደ ካይሮ የሚመለሱ ሲሆን የግብጽ ወጣት ዲፕሎማቶች አገሪቱ ከአፍሪካ ጋር ያላትን ወዳጅነት ለማሻሻል ባሳለፍነው አመት የመጀመሪያ ጉብኝታቸውን በኢትዮጵያ ማድረጋቸው ይታወቃል።